《咏汤婆长句寄谈勿庵勉之共发一笑》
明代·龚诩

岁晚江乡雪盈尺，小斋不禁寒气逼。
先生独卧不成眠，两脚浑如水中石。
今宵何幸得温温，伸去缩来随意得。
非关被底别藏春，深藉汤婆有余力。
此婆生来名阿锡，纺织无能有潜德。
缄口何曾说是非，谋身不解求衣食。
寂寂无声伴到明，不作骄痴取怜惜。
君不见此婆有妹名青奴，骨格玲珑如姊默。
不容暑气侵肌肤，亦与先生旧相识。
只因寒暑不同时，弃舍尘中倚空壁。

作者简介：龚诩（1381～1469）明代学者。一名翊，字大章，号纯庵，南直隶苏州府昆山（今属江苏）人。建文时为金川门卒，燕兵至，恸哭遁归，隐居授徒，后周忱巡抚江南，两荐为学官，坚辞，有《野古集》。